b'\n_START_ARTICLE_\nKeski-Penikka\n_START_SECTION_\nMuodostuminen\n_START_PARAGRAPH_\nKeski-Penikan rantakerrostuma syntyi mannerj\xc3\xa4\xc3\xa4tik\xc3\xb6n reunan per\xc3\xa4\xc3\xa4nnytty\xc3\xa4 noin 10 400 vuotta sitten. Keski-Penikan laki oli tuolloin yli 30 metrin syvyydess\xc3\xa4. Maankohoamisen seurauksena vaaran laki paljastui noin 9 600 vuotta sitten. Siit\xc3\xa4 muodostui saari, joka oli alttiina myrskyjen synnytt\xc3\xa4m\xc3\xa4n aallokon huuhtomiselle, joka muodosti laajoja kalliopaljastumia ja rantakivikkoja vaaran laelle._NEWLINE_Maankohoamisen seurauksen vaaran rinteille syntyi sarja allekkaisia rantavalleja. Vaaran yl\xc3\xa4rinteill\xc3\xa4 rantakerrostumat koostuvat isoista kivist\xc3\xa4 ja lohkareista.\n_START_SECTION_\nGeologia\n_START_PARAGRAPH_\nRantakivikot koostuvat p\xc3\xa4\xc3\xa4asiassa gabrosta. Muodostumassa on my\xc3\xb6s l\xc3\xa4nsiluoteesta paikalle kuljettamaa kiviainesta, mm. kvartsiitteja. Peruskallio on p\xc3\xa4\xc3\xa4osin gabroa, joka asteittain muuttuu anortosiitiksi ja kaakkoispuolella ultramafisiksi kiviksi. Vaaran it\xc3\xa4puolen kivikko on osin louhikkoa ja kauempana kalliosta pienikivist\xc3\xa4 lohkareikkoa. 90% it\xc3\xa4puolen kivikosta on ultramafista kive\xc3\xa4.\n_START_SECTION_\nKasvillisuus\n_START_PARAGRAPH_\nKallioharjanteita peitt\xc3\xa4v\xc3\xa4t sammal- ja j\xc3\xa4k\xc3\xa4l\xc3\xa4patjat. Kvartsiittikivill\xc3\xa4 viihtyv\xc3\xa4t eri karttaj\xc3\xa4k\xc3\xa4l\xc3\xa4t. Graniittikivi\xc3\xa4 taasen peitt\xc3\xa4v\xc3\xa4t p\xc3\xa4\xc3\xa4osin karttaj\xc3\xa4k\xc3\xa4l\xc3\xa4t ja niiden v\xc3\xa4liin ty\xc3\xb6ntyy nystyj\xc3\xa4k\xc3\xa4li\xc3\xa4. Paikoin kivien pinnoilla on my\xc3\xb6s napaj\xc3\xa4k\xc3\xa4li\xc3\xa4 ja tinaj\xc3\xa4k\xc3\xa4li\xc3\xa4. It\xc3\xa4rinteen kivikkoa reunustavat ultramafiset kallioj\xc3\xa4rk\xc3\xa4leet, joiden raoissa kasvaa runsaasti kallioimarretta, karvakiviyrtti\xc3\xa4. _NEWLINE_It\xc3\xa4rinteell\xc3\xa4 kasvaa runsaasti pohjansinivalvattia ja hiirenporrasta, mets\xc3\xa4kurjenpolvea ja mets\xc3\xa4kortetta. Loivilla sein\xc3\xa4mill\xc3\xa4 on mets\xc3\xa4lauhaa. J\xc3\xa4k\xc3\xa4list\xc3\xa4 kalliolla kasvaa kalliolaakaj\xc3\xa4k\xc3\xa4l\xc3\xa4\xc3\xa4, pahtanystyj\xc3\xa4k\xc3\xa4l\xc3\xa4\xc3\xa4, sammallaakaj\xc3\xa4k\xc3\xa4l\xc3\xa4\xc3\xa4, suomulimij\xc3\xa4k\xc3\xa4l\xc3\xa4\xc3\xa4. Varvikko koostuu mustikasta ja juolukasta.\n_START_SECTION_\nMets\xc3\xa4t\n_START_PARAGRAPH_\nKallioiden v\xc3\xa4lisiss\xc3\xa4 notkelmissa kasvaa pihlajia ja haapoja ._NEWLINE_Vaaraa l\xc3\xa4heisyydess\xc3\xa4 suurinosa metsist\xc3\xa4 on uutta kangaskuusikoita. Paikoin on pieni\xc3\xa4 lehtomaisia kangas alueita ja yksitt\xc3\xa4isi\xc3\xa4 lehtoja. Kallioiset mets\xc3\xa4t ovat enimm\xc3\xa4kseen kitukasvuisia m\xc3\xa4nnik\xc3\xb6it\xc3\xa4. It\xc3\xa4rinteell\xc3\xa4 on kuusivaltaisia lehtomaista kangasta tai lehtomets\xc3\xa4\xc3\xa4. Laella on harvapuustoisia mets\xc3\xa4painanteita, joissa kasvaa k\xc3\xa4kkyr\xc3\xa4isten m\xc3\xa4ntyjen ohella hieskoivuja, haapoja ja pihlajia.\n_START_SECTION_\nRetkeily\n_START_PARAGRAPH_\nKeski-Penikan laella sijaitsee 2009 vuonna rakennettu Kivalon-autiotupa sek\xc3\xa4 vanha palovartijan torni, joka toimii nyky\xc3\xa4\xc3\xa4n n\xc3\xa4k\xc3\xb6alatornina. Keski-Penikan laella ei ole vesipistett\xc3\xa4, mutta vaaran vieress\xc3\xa4 on Kivalon J\xc3\xa4\xc3\xa4k\xc3\xa4rik\xc3\xa4mpp\xc3\xa4-p\xc3\xa4iv\xc3\xa4tupa, jonka l\xc3\xa4heisyydess\xc3\xa4 on l\xc3\xa4hdepuro._NEWLINE_Keski-Penikalle kulkee lyhyt, mutta vaativa Keski-Penikan n\xc3\xa4k\xc3\xb6tornin-retkeilyreitti. Reitti alkaa Kivalon P-paikalta ja reitin pituus on noin kaksi kilometri\xc3\xa4 suuntaansa. Reitti on lyhyt, mutta vaativuutta lis\xc3\xa4\xc3\xa4 pirupelto, jonka l\xc3\xa4pi reitti kulkee.'